input: A BIZOTTSÁG VÉGREHAJTÁSI HATÁROZATA
  (2014. április 3.)
  a 2009/821/EK határozatnak az állat-egészségügyi határállomások listája és a TRACES állat-egészségügyi egységeinek listája tekintetében történő módosításáról
  (az értesítések a C(2014) 2094. számű dokumentummal történt)
  (EGT-vonatkozású szöveg)
  (2014/187/EU)
  AZ EURÓPAI BIZOTTSÁG,
  tekintettel az Európai Unió működéséről szóló szerződésre,
  tekintettel az egyes élőállatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre (1) és különösen annak 20. cikke (1) és (3) bekezdésére,
  tekintettel a harmadik országokból a Közösségbe behozott állatok állat-egészségügyi ellenőrzésére irányadó elvek megállapításáról, valamint a 89/662/EGK, 90/425/EGK és 90/675/EGK irányelvek módosításáról szóló, 1991. július 15-i 91/496/EGK tanácsi irányelvre (2) és különösen annak 6. cikke (4) bekezdése második albekezdésének második mondatára és 6. cikke (5) bekezdésére,
  tekintettel a harmadik országokból a Közösségbe behozott termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre (3) és különösen annak 6. cikke (2) bekezdésére,
  mivel:
  (1)
  A 2009/821/EK bizottsági határozat (4) megállapítja a 91/496/EGK és 97/78/EK irányelvnek megfelelően jóváhagyott állat-egészségügyi határállomások listáját. Ezt a listát a 2009/821/EK határozat I. melléklete tartalmazza.
  (2)
  A Bizottsághoz bejelentés érkezett Spanyolországtól és Portugáliától, amely alapján módosítani kell a 2009/821/EK határozat I. mellékletében szereplő lista állat-egészségügyi határállomásokra vonatkozó bejegyzéseit - Spanyolország vonatkozásában Madrid és Tenerife Sur repülőtere, Portugália esetében pedig Porto repülőtere és Ponta Delgada kikötője és repülőtere tekintetében.
  (3)
  A 2011/408/EU tanácsi határozat (5) egyszerűsített szabályokat és eljárásokat állapít meg a Grönlandról származó vagy harmadik országokból Grönlandra és azt követően az Unióba behozott halászati termékek, kéthéjú kagylók, tüskésbőrűek, zsákállatok, tengeri haslábúak, ezek melléktermékei és az e melléktermékekből származó termékek esetében alkalmazott egészségügyi ellenőrzésekre vonatkozóan. Az említett határozat részletesen meghatározza azokat a követelményeket, melyeket ezen termékekre vonatkozóan az állat-egészségügyi határállomásokon elvégzendő állat-egészségügyi ellenőrzéseknél be kell tartani, valamint előírja, hogy a 91/496/EGK és 97/78/EK irányelvnek megfelelően jóváhagyott tagállami állat-egészségügyi határállomások listáját a jóváhagyott grönlandi állat-egészségügyi határállomások listájával ki kell egészíteni.
  (4)
  A Bizottság ellenőrző szolgálata, az Élelmiszerügyi és Állategészségügyi Hivatal ellenőrzést végzett a felvételre javasolt két grönlandi állat-egészségügyi határállomáson, amelyet követően Grönland számára ajánlásokat fogalmazott meg. Az ajánlásokat Grönland megfelelően figyelembe vette és cselekvési tervet fogadott el; ezért a felvételre javasolt két grönlandi állat-egészségügyi határállomást fel kell venni a 2009/821/EK határozat I. mellékletében található listára.
  (5)
  Mivel a behozatali ellenőrzésekre vonatkozó egyszerűsített szabályok és eljárások csak egyes termékekre vonatkoznak, a 2009/821/EK határozat I. mellékletében szereplő különleges észrevételeket egy lábjegyzettel kell kiegészíteni a halászati termékek, kéthéjú kagylók, tüskésbőrűek, zsákállatok, tengeri haslábúak, ezek melléktermékei és az e melléktermékekből származó termékek meghatározása érdekében.
  (6)
  Az Élelmiszerügyi és Állategészségügyi Hivatal 2011 novemberében ellenőrzést végzett olaszországi állat-egészségügyi határállomásokon, amelyet követően a tagállam számára számos ajánlást fogalmazott meg. Az ajánlásokat Olaszország megfelelően figyelembe vette és cselekvési tervet fogadott el, valamint módosította az állat-egészségügyi határállomások jóváhagyási kategóriáit Livorno-Pisa, Trieste és Venezia kikötői esetében; ennek megfelelően ezeket fel kell venni a 2009/821/EK határozat I. mellékletében található listára.
  (7)
  Hollandia bejelentette, hogy Rotterdam kikötőjében az állat-egészségügyi határállomás új ellenőrző központtal egészült ki. A 2009/821/EK határozat I. mellékletében szereplő, az említett tagállamra vonatkozó bejegyzések listáját ennek megfelelően módosítani kell.
  (8)
  A 2009/821/EK határozat II. melléklete tartalmazza a kereskedelem-ellenőrzési és szakértői rendszer (TRACES) központi, regionális és helyi egységeinek listáját.
  (9)
  A 2012/419/EU európai tanácsi határozat (6) szerint Mayotte 2014. január 1-jétől nem tengerentúli országnak vagy területnek minősül, hanem az Európai Unió működéséről szóló szerződés 349. cikkének értelmében az Unió egy legkülső régiójának. A 2009/821/EK határozat II. mellékletének Franciaország helyi egységeire vonatkozó bejegyzéseit ezért ennek megfelelően módosítani kell.
  (10)
  A 2009/821/EK határozatot ezért ennek megfelelően módosítani kell.
  (11)
  Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
  ELFOGADTA EZT A HATÁROZATOT:
  1. cikk
  A 2009/821/EK határozat I. és II. melléklete e határozat mellékletének megfelelően módosul.
  2. cikk
  Ennek a határozatnak a tagállamok a címzettjei.
  Kelt Brüsszelben, 2014. április 3-án.